William Zorach

Viljamas Zorachas (1887 m. vasario 28 d. Jurbarke, Rusijos imperija – 1966 m. lapkričio 15 d. Bate, Meine, JAV) – Lietuvos žydų kilmės JAV skulptorius, dailininkas, rašytojas.

Biografija 

Gimė 1887 m. vasario 28 d. Jurbarke kaip Zorach Gorfinkel, buvo aštuntas vaikas iš dešimties. Kartu su šeima į JAV emigravo 1894 m., atvykę apsigyveno Klivlande ir pasikeitė pavardę į Finkelstein. Būdamas paaugliu dirbo su litografijomis, 1905–1907 m. studijavo Klivlando dailės institute. 1908 m. persikėlė į Niujorką, kur studijavo Niujorko dizaino akademijoje. 1910 m. persikraustė į Paryžių, kur toliau tęsė studijas La Palette dailės mokykloje. Paryžiuje susipažino su studijų grupioke būsima žmona Marguerite Thompson (1887–1968) su kuria susituokė 1912 m. gruodžio 24 d. Niujorke. 1913 m. abiejų darbai eksponuoti Armory Show parodoje. Viljamo ir Margaritos kūrybai didelę įtaką darė kubizmas ir fovizmas, jie laikomi vienais iš pirmųjų JAV menininkų supažindinusių JAV modernizmą su Europos modernizmu.

Nuo 1913 m. iki 1920 m. Viljamas tapydavo paveikslus ir eksponuodavo juos tokiose galerijose kaip Whitney Studio Club ir nepriklausomų menininkų galerija. Vėliau Viljamas pradėjo užsiminėti skulptūrų kūrimu. Jis sukūrė unikalų ir monumentalų savo skulptūros stilių, kuris užtikrino jam priešakines pozicijas šių dienų meno pasaulyje. 1915 m. Viljamui ir Margaritai gimė sūnus Tesimas, o 1917 m. dukra Dahlov Ipcar, kuri vėliau tapo žinoma menininke. 1923 m. Viljamas su šeima apsigyveno Džordžtauno saloje Meino valstijoje. 1953 m. Viljamas išrinktas į JAV dailės ir literatūros akademiją, o 1964 m. gavo dailės daktaro laipsnį Beitso koledže. J.I.H. Bauris 1959 m. apie V. Zorachą parašė studiją „Menas yra mano gyvenimas“. 1960 m. išleista knyga “Zorachas aiškina skulptūrą”. Nuo 1929 m. iki 1960 m. jis dėstė Niujorko dailės studentų lygoje. V. Zorachas buvo aktyvus dailininkas iki pat savo mirties 1966 m. lapkričio 15 dienos.

Darbai 

Viljamo Zoracho darbų yra įvairiose JAV privačiose ir visuomeninėse galerijose iš kurių žymiausios Smithsonian American Art Museum, Bostono dailės muziejuje, Niujorko Metropoliteno muziejuje, Whitney Museum of American Art, JAV nacionalinėje dailės galerijoje, Radio City Music Hall bei įvairių koledžų ir universitetų kolekcijose.

Galerija

Literatūra 
 Wingert, Paul S. (1938). The Sculpture of William Zorach. New York: Pitman Publishing Corporation. p. 10.

Šaltiniai

Nuorodos 
 Viljamo ir Margaritos Zorachų tinklalapis (ang.) ;
 Biografija ;
 A Finding Aid to the Zorach Family Papers, 1900–1987, in the Archives of American Art;
 V. Zoracho biografija (ang.);
 To Be Modern: The Origins of Marguerite and William Zorach’s Creative Partnership, 1911–1922;
 Viljamo Zoracho skulptūros (ang.).

JAV menininkai